A Magyar Nemzeti Bank rövid, kronológiai összefoglalója:

A Magyar Nemzeti Bank 2024-ben ünnepli 100. születésnapját, 1924. június 26-án kezdte meg működését. A korábbi évtizedekben hazánk saját jegybankkal nem rendelkezett, a Habsburg Birodalom majd az Osztrák-Magyar Monarchia központi bankja (jegybankja) Bécsben működött. Az I. világháborút és az Osztrák-Magyar Monarchia felbomlását követően ennek hatásköre Magyarországra már nem terjedhetett ki, így került sor a saját jegybankunk megalapítására. Első elnöke az Európa szerte tisztelt és elismert pénzügyi szakember, Popovics Sándor lett, aki korábban a pénzügyminiszteri posztot is betöltötte. Az MNB részvénytársaságként működött, a részvényesek között találunk magánszemélyeket és más pénzintézeteket is. 1947-ben azonban megtörtént a Magyar Nemzeti Bank államosítása, az összes részvény a magyar állam kezébe került.

A Magyar Nemzeti Banknak kiemelkedő szerep jutott az I. világháborút követő gazdasági stabilizációban, különös tekintettel a pengő 1927-es bevezetésére, amely a Monarchiától örökölt koronát váltotta föl.

Az 1929/33-as nagy gazdasági világválság hazánkat sem kímélte, a még fiatal és törékeny pénzügyi rendszert is erősen megviselte. Az MNB rendelkezésére álló aranytartalék kevesebb mint a felére csökkent, hiány volt a legfontosabb devizákból, a fontból, dollárból, márkából, frankból. E két tényező együttesen veszélyeztette fizetőképességünket, így 1931-től a Magyar Nemzeti Bank kötött devizagazdálkodást vezetett be. Ez azt jelentette, hogy egyfelől megszűnt a pengő szabad átválthatósága (konvertibilitása) más országok pénzeire, illetve a vállalatoknak a valutabevételeiket az MNB-nek be kellett szolgáltatniuk. A teljes konvertibilitás csak 70 évvel később, 2001. június 16-tól állt vissza. Igaz, ez a konvertibilis pénz már nem a pengő volt, hiszen az 1946 nyarán tomboló világrekord infláció a pengő megszűnéséhez, és az új, immáron értékálló fizetőeszköz, a forint 1946. augusztus 1-jei bevezetéshez vezetett,

A Magyar Nemzeti Bank életében a legnagyobb változást talán az 1948-as év hozta, amikor hazánkban megszűnt a kétszintű bankrendszer. Innentől az MNB már nem csak a kereskedelmi bankok, hanem a legkülönfélébb vállalatok számláit is vezette. A kétszintű bankrendszer újbóli bevezetésére közel 40 évet kellett várni, 1987-től jelennek meg ismét a kereskedelmi bankok. A Magyar Nemzeti Bank jelenleg a kereskedelmi bankok számlái mellett az Államkincstár számláját vezeti csak, a gazdaság szereplőivel – vállalatok, háztartások – az üzleti bankok tartják a kapcsolatot.

A Magyar Nemzeti Bank tevékenységét a 2013-ban elfogadott jegybanktörvény szabályozza. Eszerint az MNB elsődleges célja, amelynek minden más célt és feladatot alá kell rendelni, az árstabilitás biztosítása, fenntartása, amit a monetáris politika eszközeinek alkalmazásával, főként a jegybanki alapkamat felelős alakításával tud elérni. Ezen túlmenően az MNB-nek kizárólagos joga van a bankjegy- és érmekibocsátásra, védi a nemzeti fizetőeszköz értékállóságát az árfolyampolitikán, valamint a deviza- és aranytartalék képzésén keresztül. Felügyeli a pénzügyi szolgáltatókat, azaz a bankokat, biztosító társaságokat, befektetési alapokat. Hatósági szerepkörében szabályokat alkothat, amelyeket MNB rendelet formájában tesz közzé a Magyar Közlönyben.

A Magyar Nemzeti Bank élén az elnök áll, akit a miniszterelnök javaslatára a köztársasági elnök nevez ki hat évre.

A Magyar Nemzeti Bank független intézmény, munkája ellátása során sem a kormánytól, sem az Országgyűléstől, sem bármely más szervtől utasítást nem fogadhat el. Az MNB tevékenysége felett ellenőrzést két szervezet végezhet: az Állami Számvevőszék, valamint az Országgyűlés. A Bank elnöke minden évben köteles beszámolni az MNB tevékenységéről az országgyűlésnek, de az Állami Számvevőszék által végzett ellenőrzésre is szükség van, hiszen a Magyar Nemzeti Bank közpénzekkel gazdálkodik.